
Népes család a kutyáké; egyes kinológiai szakkönyvek 360, 
újabb források már közel 800 fajtát emlegetnek. Ez a szinte 
fantasztikus szín-, forma- és méretgazdagság az elmúlt száz 
esztendőben alakult ki. A kutya, amilyennek ma ismerjük, az 
ember , teremtménye" —fantáziájának, kísérletező- és 
alkotókedvének az eredménye. 

A kiindulópont azonban a sokoldalú ős, a farkas volt. Ennek a 
nagyszerű ragadozónak az ásási mániáját például a terriereknél 
aknázták ki, amelyek ,bemennek a föld alá", vagyis 
kotorékmunkát végeznek.  Kíváncsiságát, valamint azt a 
tulajdonságát, hogy támadás előtt megáll, a szárnyasokra vadászó 
kutyáknál hasznosították. Az a szokása, hogy csaholva követi a 
nyomot, a vadászfajták, míg az elejtett vad behozása a retrieverek 
jellemvonása lett. A farkas ragaszkodik a kiszemelt prédához, és 
akár egy egész nyájon vagy csordán keresztül követi szagnyomát 
— ugyanígy viselkednek kései utódai, a vérebek. Természetes 
barátságossága,  lojalitása a  kedvencként tartott ebek 
megbízhatóságát eredményezte. Végül rendkívüli 
alkalmazkodóképességének  — köszönhető — a legkülönbözőbb 
körülmények között is boldogan élő sok-sok kutyafajta 
megjelenése. 

Volt tehát miből válogatni, amikor a Kutyák 2 összeállítására 
sor került. Főként az a törekvés vezetett bennünket, hogy hazai 
tájakon csak nagy ritkán vagy egyáltalán nem látható kutyákat 
mutassunk be. Olyan ebeket, amelyek talán nem olyan 
népszerűek és ismertek, mint divatosabb társaik, de legalább 
annyira kedvesek, ragaszkodók, értelmesek, hűségesek. A 
leggyakrabban előforduló fajták ismertetésétől eltekintünk, már 
csak azért is, mert megtalálhatók a Búvár Zsebkönyvek több 
kiadást megért, Kutyák című kötetében. 

(A fajták bemutatásánál feltüntettük mindazokat a neveket, 
amelyeket hazai szakkönyvekben megtalálunk.) 


Angol masztiff. A kutyák nagy családjának nehézsúlyú 
sztárja. Kialakulásában a legfélelmetesebb, hatalmas termetű 
ebek: a moloszszusok, valamint a különböző dogok játszottak 
szerepet. Az ókori hódítók - például Nagy Sándor és Julius 
Caesar - csodálták a masztiff lenyűgöző erejét, rettenthetetlen 
bátorságát, s elősegítették elterjedését. Bizonyos fokig talán 
ennek is köszönhető, hogy a középkori Angliában nagy 
közkedveltségnek örvendett. Nem alaptalanul! Ezt a rendkívül 
sokoldalú fajtát hadikutyaként, házőrzőként, vadászebként, 
sőt vadállatok elleni viadalokban gladiátorként egyaránt 
alkalmazták. Később vesztett népszerűségéből, ám külső és 
belső értékeit továbbra is megőrizte. A modem masztiff a 
bernáthegyi mellett a legsúlyosabb, legnagyobb 
,"kutyaegyéniség" - marmagassága 70-80 cm, súlya pedig 
elérheti a 100 kg-ot is! A fajta legszebb példányainál a 
testtömeg persze figyelemre méltó küllemi vonásokkal - 
hatalmas fejjel, erőteljes nyakkal, széles és mély mellkassal, 
masszív csontozattal és izomzattal párosul. Rövid, sűrű 
szőrzete szürkésfakó vagy tigriscsíkos, az arcorri részen fekete 
maszkkal. 


Tibeti masztiff. Arisztotelész írja erről a hatalmas kutyáról: 
"Az emberek azt tartják, hogy a kutya és a tigris 
kereszteződése." Valóban, a tibeti masztiff harciassága, 
vakmerősége és testméretei érthetővé teszik az ókori bölcs 
megállapításait. A kinológiai szakkönyvek úgy emlegetik ezt a 
jól megtermett ebet, mint valamennyi hegyikutya ősét. Már 
Ninive és Babilon romjai alól előkerült reliefeken is 
megfigyelhetők ezek az állatok. Jóval később - a XIII. 
században - Marco Polo is megemlít egy ,szamár nagyságú" 
kutyát, amelyet Mongóliában látott, s amelynek leírásából a 
tibeti masztiffra ismerünk. Komor tekintetű, lelógó fülű, egy 
kissé az újfundlandira emlékeztető eb. Nagyon ritka fajta, 
Tibeten kívül tulajdonképpen sehol sem honosodott meg 
igazán. Közepesen hosszú, durva, kemény szőrzete fekete, 
illetve zsemleszínű. Marmagassága 80 cm, testtömege 90 kg. 

I. tábla 


Bordeaux-i dog. Ősi származású harci kutya. Már az asszírok 
is használtak háborúskodásaik során ilyenfajta hatalmas 
felépítésű ebeket. Tulajdonképpeni őse a ,mészároskutya", 
amellyel a középkorban medvére és vaddisznóra vadásztak. A 
XVIII. század vége felé így írtak róla : , Noha erős és bátor eb, 
néha szinte kegyetlen, ámde rosszkedvű, szomorú, kevésbé 
társas lény, nemigen ragaszkodó, lusta, különben is rég letűnt 
már a divatja." A fajta ez idő tájt csaknem végképp kipusztult. 
Csupán  Közép-Franciaországban akadt belőle néhány 
példány, vagyis azokon a helyeken, ahol fennmaradt a 
cirkuszi játékok hagyománya. A bordeaux-i dog farkassal, 
medvével, bikával mérte össze erejét. Az első francia 
kutyakiállítást 1663-ban rendezték Párizsban, ahol nyolc 
bordeaux-i dogot is beneveztek. Itt használták először a 
,bordeaux-i" elnevezést. Tenyésztése ettől kezdve némiképp 
fellendült, de a fajta mind a mai napig nem vált igazán 
kedveltté, holott modern változata tökéletes testőr, megbízható 
,társ", kiváló házőrző. Rövid szőrű, a boxerre emlékeztető 
küllemű, de sokkal robusztusabb annál. Színe vörösesbarna, 
az arcorri részen fekete maszkkal. Marmagassága 58-66 cm, 
testtömege 35-50 kg. 


Sar-pej. — (Shar-pei). — Évszázadok óta él Kína déli 
tartományaiban, a Dél-kínai-tenger mellett. Valószínűleg már 
a Han-dinasztia idején (időszámításunk előtt 202 évvel) is 
ismerték. Alapvető feladata a jószágok és a lakóhelyek 
védelme volt. Később harci kutyát formáltak belőle. E 
viadalokban erőszakosságával, vad és vak dühével, valamint 
kitartásával tűnt ki. Később a fajta népszerűsége oly 
mértékben csökkent, hogy közel állt a kipusztuláshoz. 
Szerencsére 1971-ben egy amerikai kinológiai szaklap felhívta 
rá a figyelmet, mozgósította a tenyésztőket, hogy megmentsék 
a kihalástól. Zömök, ám arányos, erőteljes felépítésű kutya. 
Rendkívül eredetivé teszi megjelenését ráncos és redős bőre, 
amely szinte , lötyög?" a testén. Szőre rövid. Színe homoksárga, 
néha vörhenyes, fekete vagy kékes csillogású. Marmagassága 
41-51 cm, testtömege 20-25 kg. 

II. tábla 


Argentin dog. Az argentinok egyetlen elismert és ma már a 
világ sok országában elterjedt kutyafajtája. Származása 
ismeretlen, még az argentin  kinológusok is csak 
feltételezésekbe bocsátkoznak. Lehetséges, hogy boxert és 
valamilyen masztiffszerű kutyát használtak fel kialakítása 
során. Különösen a feje hasonlít a boxeréhez. Hazájában 
rámenőssége, félelmet nem ismerő természete miatt harci, 
illetve , munkakutyaként alkalmazzák. A legnehezebb 
helyzetekben is feltalálja magát. Erőteljes felépítésű, izmos, 
gyors, rugalmas állat. Tartózkodó, idegennel szemben 
elutasító, egyébként értelmes, tanulékony, vidám, játékos. 
Érdekes karakterét jellegzetes fejének köszönheti. Arcorri 
része rövid, szögletes. Fülét csonkolják. Farka hosszú, 
vízszintesen tartja. Szőrzete rövid, testhez simuló. Színe 
teljesen fehér, kis sötét folt a fejen megengedhető. A világos 
szemű, valamint a süket egyedeket kizárják a tenyésztésből. 
Marmagassága 60-65 cm, testtömege 40-45 kg. 


Tosa. Minden ország ebtenyésztői - ha valamelyest is adtak 
magukra - kialakították sajátos , nemzeti" kutyafajtáikat. A 
japánok sem maradtak le ebben a ,nemes versengésben". 
Számos érdekes, különleges és szép fajtát hoztak létre. 
Közülük is kiemelkedik - a szó szoros értelmében - a tosa. 
Kitenyésztése során - amely elég sokáig, 1868-tól 1912-ig 
tartott - felhasználták az angol bulldogot, a bullterriert, a 
német dogot, sőt a bernáthegyi kutyát is. Mindezek ellenére 
inkább az angol vérebre hasonlít, de erőteljesebb, izmosabb 
felépítésű állat, füle pedig lényegesen kisebb. Hazájában - 
nagy testi ereje és kemény, harcias természete miatt - 
régebben kutyaviadalok sztárja volt, manapság 
rendőrkutyaként alkalmazzák. Elsőrendű őrzővédő eb. 
Temperamentumos, tanulékony, határozott, gazdája 
védelmében veszélyes ellenfél, idegennel szemben bizalmatlan. 
Sok mozgást, mindennapos foglalkoztatást kíván. Feje 
hatalmas, füle lelóg. Szőrzete rövid, sűrű. Leggyakoribb színe 
a vörösesbarna, néha fehér jegyekkel. Marmagassága 60 cm 
felett, testtömege 30-38 kg. 

III. tábla 


Ír farkaskutya. Ősrégi fajta. Származásával kapcsolatosan a 
leggyakrabban azt a kérdést teszik fel, hogy vajon azok az ír 
farkaskutyák, amelyeket manapság láthatunk a kiállításokon, 
az eredeti fajta valódi leszármazottai-e, vagy pedig a legendás 
hírű kutyák ,újrateremtett", modern változatai. Nos, erre a 
kérdésre elég nehéz határozott feleletet adni, annyi azonban 
bizonyos, hogy mindenképpen nagy múltú ebekről van szó. Az 
ír történelmet szinte végigkísérik az ír farkaskutyákról szóló 
tarka, romantikus históriák. Számtalan ,hiteles? történet 
kering például arról, hogyan ölte meg egy híres ír farkaskutya 
- 1700 körül! - a legutolsó farkast Írországban. Ezután viszont 
már nem nagyon hallani róluk, lassan nemcsak a legendák, 
hanem maguk a kutyák is eltűntek, hogy később újra 
,feltámadjanak" - mégpedig megőrizve eredeti formájukat, 
tulajdonságaikat. Az ír farkaskutya egyértelműen az agarak 
csoportjába tartozik. Egyes angol források valóságos óriásnak 
írják le, de ez több száz évvel ezelőtt lehetett így. Napjainkban 
minimális marmagassága 77-80 cm, testtömege 60 kg. 
Szőrzete sűrű, durva, közepesen hosszú. Színe szürkésfekete. 
Hatalmas termete ellenére a legszelídebb ebek közé tartozik. 


Szarvasagár. (Deerhound). Valószínűleg a föníciai kereskedők 
vitték magukkal Angliába, és így kerülhetett később északra, 
Skóciába. A fajta különösen a XVI. száladban - a 
szarvasvadászatok virágkorában - volt népszerű, később a 
deerhound-állomány egyre  gyérült, és bár sikerült 
megmenteni a  kipusztulástól, sohasem vált igazán 
közkedveltté. Hasonlít az ír farkaskutyára; sokan az első 
pillantásra összetévesztik a két fajtát. Hatalmas termetű, 
durva szőrzetű, nem túl elegáns megjelenésű, de megbízható, 
értelmes, kedves kutya. Feje elkeskenyedő, füle lelőgó. Farka 
csánkjáig ér. Színe leggyakrabban kékesszürke, de előfordul a 
homokvörös, a sárga és a szürke különböző árnyalataiban is. 
Szőrzete semmiféle ápolást nem igényel. Marmagassága 71 cm 
felett van, testtömege 30-48 kg. 

IV. tábla 


Akita. A japánok kedvelt őrző-védő kutyája. Valamikor régen, 
még az ókorban nagyvadakra vadásztak vele, később a 
kutyaviadalok egyik hírneves főszereplője volt. Amikor pedig 
betiltották ezeket a nem éppen vértelen küzdelmeket, az akita 
,más foglalkozás után nézett" : sportkutya és kedvenc lett 
belőle. — Termete, — gyorsasága, ereje, bátorsága, nagy 
támadókedve miatt azonban a fajta elsősorban harcra termett. 
Manapság éppen ezért ideális személy- és házőrző eb; érdemes 
ilyen irányú ösztönös képességeit kiképzéssel tökéletesíteni. 
Kiváló tulajdonságainak köszönheti, hogy Japán határain túl 
is kivívta a kutyabarátok elismerését, és egyre több országban 
foglalkoznak a tenyésztésével. Különösen kedvelt az Egyesült 
Államokban és Angliában. Tanulékony, gyorsan és szívesen 
sajátítja el a bonyolultabb tudnivalókat is. Jelleme nyílt, 
őszinte, egyenes. Felépítése, megjelenése egyértelművé teszi, 
hogy a spiccek családjába tartozik. Feje elkeskenyedő, füle 
kicsi, felálló. Farkát hátára kunkorítja. Szőrzete rövid, testhez 
simuló. Színe rőtvörös, fehér, tigriscsíkos, szürkésfekete, fehér 
alapon fekete foltos. Marmagassága 57,5-71 cm, testtömege 
35-40 kg. 


Afrikai oroszlánkutya. (Rhodesian ridgeback). Az egyetlen 
valódi oroszlánkutya, amely joggal viselheti ezt a büszke nevet, 
hiszen őshazájában valamikor oroszlánra is vadásztak vele. 
Természetesen legalább 4-5 kutya kellett ahhoz, hogy sakkban 
tarthassák, illetve visszavonulásra késztessék az állatok 
királyát. A fajta bölcsője tulajdonképpen Dél-Afrikában ringott; 
a ridgeback több évszázada élt már azon a tájon. Amikor a 
fehér telepesek északra, Rhodesia felé vonultak, magukkal 
vitték ezeket az erős, harcias, megbízható ebeket, hogy 
védelmezzék sátortáboraikat a vadállatok ellen. Manapság is 
mindenféle őrző-védő munkára alkalmazzák. Erőteljes 
felépítésű, fejlett izomzatú kutya. Az egyetlen olyan fajta, 
amelynek sajátos , szőrbarázda" található a hátán. Füle lelóg, 
farkát kissé kunkorítja. Szőrzete rövid, sűrű. Színe őzbarna, 
kevés fehér folt a szügyön előfordulhat. Marmagassága 61-68 
em, testtömege 30-35 kg. 

V. tábla 


Kaukázusi juhászkutya. Származásának története hasonlít a 
többi pásztorkutyáéhoz. Feladata a csordák, nyájak őrzése 
volt, s bizony nemegyszer élethalálharcot kellett folytatnia a 
farkasokkal, hogy megvédje a rábízott jószágokat. Ez a sok 
veszélyt rejtő életmód ugyancsak bátor, erős, nagy testű 
ebeket alakított ki. A pásztorok is szigorúan szelektálták a 
kutyákat, csak a legéletképesebb, legharciasabb példányok 
maradhattak életben, és szaporodhattak tovább. Mivel a fajtát 
Oroszország egymástól távol eső területein tenyésztették, 
meglehetősen eltérő típusok jöttek létre. Az orosz kinológusok 
nemrég megpróbálták egységesíteni  (standardizálni) a 
kaukázusi juhászkutyát. Ez olyannyira sikerült, hogy ma már 
egész Európában ismerik; egyre népszerűbb. Hazánkban 
csupán néhány éve foglalkoznak a tenyésztésével. A 
kutyakiképző iskolákban is felbukkant itt-ott, ezek szerint 
sportkutyaként ugyancsak bevált. Elsőrendű őrző-védő eb. 
Tanulékony, büszke, bizalmatlan, gazdájához hűségesen 
ragaszkodik, de idegenekkel szemben elutasító, olykor 
harapós. Feje hatalmas, füle lelóg. Szőrzete félhosszú vagy 
rövid. Színe szürkésbarna, vörösesbarna, csíkos, tarka foltos. 
Marmagassága 60-75 cm, testtömege 40-50 kg. 


Sarplaninai juhászkutya. Egyike a legrégibb, legismertebb 
jugoszláv pásztorkutyáknak. A karsztvidék pásztorai és a falun 
élő tenyésztők mindig gondosan ügyeltek arra, hogy a fajta a 
legkiválóbb egyedekkel gyarapodjon. A kinológusok úgy 
tartják, hogy eredetét tekintve valahol az ókor molosszusai és 
a dél-európai juhászkutyák között helyezkedik el. Impozáns 
megjelenése, valamint kiváló őrző-védő tulajdonságai miatt a 
jugoszláv fegyveres testületek eredményesen dolgozó szolgálati 
ebe. Nyugodt, fegyelmezett, tanulékony kutya. Manapság mar 
az egész világon elismert, közkedvelt fajta. Füle lelóg, farka 
csánkjáig ér. Szőrzete félhosszú, sűrű. Színe ordas, fekete, 
fehér, vörösesbarna. Marmagassága 50-60 cm, testtömege 30- 
40 kg. 

VI. tábla 


Beauce-i juhászkutya. A múlt században a beauce-i 
juhászkutyát és a briard-t még egyazon fajtának tekintették, 
csupán 1896-ban ismerték el a  beauce-i standardjét. 
Kezdetben a francia juhászok azokat az egyedeket 
tenyésztették tovább, amelyeknek hátulsó végtagján kettős 
farkalkarom volt, de hogy ezt miért tették, arra nincs 
magyarázat. Mindenesetre a beauce-i juhászkutyánál ma is 
megkövetelik ezt a furcsa , küllemi bélyeget". Hazájában bevált 
nyájőrző- és terelőkutya, hozzáértő kéz alatt pedig kiváló 
.védő- és kísérőeb. Néhány országban sportkutyaként is egyre 
többen tartják. Szilárd szervezetű, vakmerően bátor, kis 
igényű, nagyon hűséges, idegennel szemben barátságtalan. 
Rusztikus megjelenésű eb, különösen a színe miatt, 
meglehetősen hasonlít a  dobermanra. Fülét általában 
csonkolják. Farka lelóg. Szőrzete rövid, színe fekete rajzos. 
Marmagassága 70 cm, testtömege 30-35 kg. 


Brie-i juhászkutya. (Briard). Nyilvánvalóan ,egy tőről" eredt a 
beauce-i juhászkutyával, csupán a szelekció során a briard- 
nál a hosszú szőrzet kialakítását tartották szem előtt. 
Egykoron a nyájőrzés és a terelés volt a feladata, de mivel 
,munkalehetősége?"? fokozatosan csökkent, házőrző, kísérő, 
testőr lett belőle. Sőt ma már az egész világon az egyik 
legnépszerűbb francia pásztorkutya. Rendkívül sokoldalú eb; 
számos fajta legjobb tulajdonságait egyesíti magában. Éppen 
ezért szinte bármilyen feladatra alkalmas: vakvezetésre éppen 
úgy, mint sportkutyának, nemcsak házőrzésre, hanem 
kedvencnek is kiváló. Munkakedvéről legendákat, mesélnek: 
tud és szeret is dolgozni, csak igényeljék tőle. Könnyen 
fegyelmezhető, de ha kell, rámenős, kemény, harcias. 
Ugyanakkor gazdájához gyengéd és végtelenül ragaszkodó. 
Megbízható, nagy gyermekbarát. Nem ugatós, csendes fajta. 
Nagy termetű, hosszú szőrzetű eb. Fülét csonkolják. Farka 
lelóg, végét kissé kunkorítja. Színe sárgásvörös vagy fekete. 
Marmagassága 56-68 cm, testtömege 32-36 kg. 

VII. tábla 


Tervueren. Egyike a hat legismertebb belga 
juhászkutyafajtának. A múlt század végén a belga Tervueren 
városában (innen a neve) tenyésztették ki. Önálló fajtaként 
először 1907-ben szerepelt, és az akkori kutyakiállításon ,a 
legszebb kutya?" címet nyerte el. Eredeti munkakörében— 
nyájőrzésben és terelésben — utolérhetetlen. Az első 
világháborúban nagy hírnevet szerzett mint , szanitéckutya? ; 
hihetetlen biztonsággal, fáradhatatlanul kereste, kutatta fel a 
sebesült katonákat. Jellegzetes ,egyemberes?" kutya, el-hal a 
gazdájáért. Értelmi képességéről legendákat mesélnek. 
Munkakészsége, tanulékonysága, gyors  felfogóképessége, 
engedelmessége ugyancsak közismert. Kiváló szaglása miatt 
alkalmas nyomkövetésre is. Külseje egyértelműen elárulja, 
hogy rokonságban áll a német juhászkutyával. Közepes 
nagyságú, izmos, elegáns megjelenésű, felálló fülű kutya. A 
groenandaeltől és a malinoistól elsősorban feketébe hajló, 
rőtesbarna szőrzete különbözteti meg. Marmagassága 56-66 
cm, testtömege 24-28 kg. 


Groenandael. A belga juhászkutyák története sajátos módon 
akkor kezdődik, amikor eredeti foglalkozásukra, a nyájőrzésre 
és terelésre egyre kevésbé volt szükség. A fő veszedelmet 
jelentő farkasok eltűntek, a legelőket bekerítették, a vasút 
kiépítésével a vásárokra vezető  juhterelő ösvények" 
feleslegessé váltak. Szerencsére viszont éppen ezekben az 
időkben — kezdődött a  kutyakiállítások divatja. Az 
ebszépségversenyek jó alkalmat nyújtottak a legjobb típusok 
megőrzésére: 1880 és 1890 között kialakultak a napjainkban 
is népszerű változatok — köztük a groenandael, amely a 
Groenandael városban élő Rose nevű tenyésztőnek köszönheti 
megszületését. Az első világháborúban ezek a kutyák is 
speciális kiképzést kaptak; futárszolgálatot teljesítettek. 
Később ragyogóan megállták a helyüket őrző-védő, illetve 
rendőrkutyaként is. A  sportkutyások szintén szívesen 
foglalkoznak ezzel a fajtával, mivel igen tanulékony. A 
groenandael standardje teljesen megegyezik a tervuerenével, 
azzal a különbséggel, hogy szőrzete egyszínű fekete. 

Tátrai hegyikutya. A lengyelek legismertebb, legszebb 
pásztorkutyája. A kuvaszhoz hasonló felépítésű, annál 
azonban erőteljesebb, hófehér, hosszú szőrzetű eb. Hazájában 
ma is a nyáj körül tevékenykedik, de házőrzőként és 
kedvtelésből is tartják. Feltételezik, hogy őse a bergamói 
juhászkutya — amely nem sokban különbözik a komondortól 
—, ezt azonban semmilyen írásos dokumentum nem támasztja 
alá. Nem ismeri a félelmet, éber, nyugodt természetű, 
tanulékony, könnyen  kiképezhető.  Gyermekszerető, a 
családhoz hűségesen ragaszkodik, jóindulatú, de szükség 
esetén keményen harcol. Sportkutyaként is megállja a helyét. 
Sok mozgási lehetőségre van szüksége. Feltűnően szép 
megjelenése miatt egész Európában elterjedt, közkedvelt eb. 
Nálunk is sokan tenyésztik. Azt mondják, hogy aki már tartott 
tátrai hegyikutyát, az sohasem tud megszabadulni a fajta 
varázsától. Hatalmas fejű, sötét szemű, barátságos tekintetű 
állat. Füle lelóg, farka csánkjáig ér. Orrtükre fekete, esetleg 
barna. Marmagassága 60-65 cm, testtömege 30-35 kg. 


Lengyel alföldi pásztorkutya. Tulajdonképpen nincs adat 
arra, hogy mikor került a lengyel juhászok mellé; származását 
homály fedi. Bevált nyájőrző és  terelőeb.  Kinológiai 
szakkönyvek állítása szerint ősrégi fajta. A pásztorok régebben 
nem törődtek a kutya küllemével, viszont annál többet adtak 
munkaképességére, vérmérsékletére, terelőképességeire, 
igénytelenségére. Mindezeket a nagyszerű tulajdonságait a 
tenyésztők összes mesterkedései ellenére — mind a mai napig 
megőrizte. Hasonlít a  pulihoz, csak nagyobb annál. 
Különleges, hosszú szőrzete miatt egyre több országban 
foglalkoznak a tenyésztésével. Néhány példány hazánkban is 
található. Füle lelóg, farkát gyakran rövidre csonkolják. 
Szőrzete kevés ápolást kíván, csak arra kell ügyelni, hogy ne 
nemezesedjen el. Minden kutyaszínben előfordul; leggyakoribb 
és legkedveltebb a kékesszürke, valamint a szürkésfehér. 
Marmagassága 40-52 cm, testtömege 28-30 kg. 

Óangol juhászkutya. (Bobtail). Mintegy 200 évvel ezelőtt az 
angliai juhászok elhatározták, hogy  kialakítanak egy 
mozgékony, szívós, értelmes pásztorkutyát. Masszív felépítésű 
ebre volt szükségük, olyanra, amely nemcsak őrző-védő 
munkára, hanem terelésre is alkalmas. Egyes feltételezések 
szerint különböző típusú nyájőrző kutyákat kereszteztek, s bár 
a fajtán nem nagyon vehető észre, állítólag még az ovcsarka és 
az orosz agár is szerepet kapott kitenyésztésében. A juhászok 
fáradozását siker koronázta, megszületett az új fajta, amelyet 
Old English sheepdog néven ismert meg a világ. Kezdetben 
munkakutya mivoltát farka levágásával igazolták, ezért 
nevezték el később bobtailnak (bob - kurta, tail - farok). 
Angliában még ma is használják nyájőrző kutyának, de 
házőrzőnek is bevált. Érdekes, szokatlan bundája és 
rendkívüli értelmi képessége miatt hazánkban is sokan tartják 
mint kedvencet. Hosszú szőrzete rendszeres, gondos ápolást 
kíván. Színe a szürke minden árnyalata, szürkéskék, fehér 
foltokkal vagy anélkül. Farkát rövidre  csonkolják. 
Marmagassága 56 cm felett, testtömege 28-36 kg. 


Szakállas collie. (Bearded collie). A fajtát 1944-ben ismerték 
el hivatalosan. Kezdetben magasföldi collie-nak nevezték, 
később kapta a  bearded nevet. Elsősorban juhok, 
szarvasmarhák őrzésére, terelésére használták, bár vannak 
olyan vélemények, hogy korántsem dolgozik olyan jól, mint 
például a skót juhászkutya vagy a bobtail. Külleme kissé 
hasonlít az óangol juhászkutyáéra, de csak a gyakorlatlan 
szem téveszti össze a két fajtát. Skóciában és Angliában ma is 
nagyon kedvelt kutya; fanatikus rajongói ódákat zengenek 
érdekes egyéniségéről, nem mindennapi külleméről. Értelmes, 
szófogadó, kedveskedő, ragaszkodó eb, a gyerekeket különösen 
kedveli. Szőrzete hosszú, dús. Füle lelóg; farka csánkjáig ér. 
Színe vörösbarna, fekete, kékesszürke fehér foltokkal. 
Marmagassága 53-56 cm, testtömege 30 kg. 

Abruzzói juhászkutya. Az olaszok legkedvesebb 
pásztorkutyája. Maremmannak is nevezik. Eredetéről nem 
sokat tudunk. Egyesek azt tartják, hogy valamikor a 
népvándorlások idején került Itáliába, mások viszont úgy 
vélik, a pireneusi hegyikutyákból tenyésztették ki. Feltehetőleg 
Közép-Ázsiából származik. Erős testi felépítése, a zord 
természeti viszonyokat kiválóan tűrő természete, félelmet nem 
ismerő harciassága miatt ideális nyájőrző. Olaszország egyes 
vidékein még ma is gyakran láthatók olyan hatalmas 
birkanyájak, amelyeket maremmannok terelnek, őriznek. 
Hófehér bundájú, rokonszenves, ugyanakkor méltóságteljes 
megjelenésű, nagy termetű, rusztikus külsejű kutya. Éber, 
hűséges, megvesztegethetetlen, manapság mint őrzővédő 
kutya is jól bevált. Szőrzete hosszú, de különösebb ápolásra 
nem szorul. Feje hatalmas, füle lelóg. Meglehetősen hasonlít a 
kuvaszra és a tátrai hegyikutyára. Marmagassága 60-80 cm, 
testtömege 50-70 kg. 


Hovawart. Voltaképpen új keletű fajta — ősi névvel! Ugyanis 
már a középkori leírásokban olvashatunk a ,hofwarth"-ról 
mint megbízható falusi őrzőkutyáról. Régi, 1473-ból származó 
szakkönyvek beszámolnak arról, hogy a  hovawartot 
eredményesen alkalmazták betörök üldözésére, rejtekhelyük 
felkutatására, sőt nyomkövetésre is. A korabeli ábrázolások 
hosszú szőrű, kunkorodó farkú, masszív felépítésű ebként 
tüntetik fel. Mintegy fél évszázada a németek különböző nagy 
termetű hegyikutyákkal való keresztezés révén 
,feltámasztották" a fajtát. Az új hovawartot 1936-ban ismerték 
el hivatalosan. Nagy erejű, ám mégis mozgékony, éber, 
értelmes eb. Kiváló őrzővédő tulajdonságokkal rendelkezik, 
támadó kedve páratlan. Füle lelóg, farka csánkjáig ér. Hangja 
erős és mély. Szeme barna, értelmes tekintetű. Szőrzete 
hosszú. Színe: fekete alapon sárgásbarna foltok vagy egyszínű 
sárgásvörös. Marmagassága 55-70 cm, testtömege 30 kg. 

Berni pásztorkutya. Olyan, mint a bernáthegyi — némileg 
kisebb kiadásban ! Fölöttébb előkelő származású pásztorkutya 
: a legenda szerint a római légiókkal került Svájcba mintegy 
kétezer esztendővel ezelőtt. Kulcsfontosságú feladatokat látott 
el; az Alpokban lévő raktárakat, átkelőhelyeket, útvonalakat 
őrizte. A rómaiak később elvonultak, a berni pásztorkutya 
azonban maradt. Feladatköre kissé megváltozott: őrizte 
gazdája házát, és kis kordékat is vontattak vele. Manapság 
elsősorban házőrzésre használják, de mint kísérő-védő kutya 
is jól bevált. Rendkívül megbízható, engedelmes, néha egészen 
szelid, ugyanakkor éber, félelmet nem ismerő, könnyen 
kiképezhető állat. Kellemes megjelenésű, gyönyörű kutya. 
Hatalmas, busa feje, értelmes tekintete, kedves pofája, fényes, 
hosszú szőrzete igencsak vonzóvá teszi külsejét. Fehér 
mancsa, a fején található fehér orrcsiík és a szügyét díszítő 
fehér csillag még inkább fokozza a hatást. Színe fekete-vörös- 
fehér. Marmagassága 58-70 cm, testtömege 35-50 kg. 


Pireneusi hegyikutya. Azon nagy testű kutyák csoportjába 
tartozik, amelyek a különböző népvándorlások során kerültek 
Ázsiából Európába. Eredetileg a nyájakat őrizte a farkasoktól, 
medvéktől, tolvajoktól. Francia történészek szerint az ország 
délkeleti részén pireneusi hegyikutyák vigyázták a várakat, 
kastélyokat. Később a francia és az angol hadseregben is 
felbukkantak ezek a harcias, félelmetes erejű ebek. A mai 
napig megmaradtak azok a tüskés nyakörvek, melyeket harc 
közben viseltek. A pireneusi hegyikutya manapság 
majorságokat, gyártelepeket, nagyobb raktárházakat, fontos 
objektumokat , felügyel, de megtalálható a kertes házak, villák 
megvesztegethetetlen, félelmetes őreként is. 

Feltűnően szép, mutatós megjelenésű, hófehér bundájú 
kutya, sárgásbarna foltokkal a fején, a fülén és a farka tövén. 
Füle kicsi, lelóg, szőrzete hosszú, tömött, lágy tapintású. Egész 
megjelenése, viselkedése méltóságteljes, tartózkodó. 
Marmagassága 65-80 cm, testtömege 45-55 kg. 

Karéliai medvekutya.  Őshazája az egykori  Karélia 
(Finnország). Nagyon közeli rokonságban áll a lajkákkal, s a 
spiccek kiterjedt családjába tartozik. Medve, hiúz, jávorantilop 
vadászatára használták és használják ma is. Valamennyi 
érzékszerve kifogástalanul működik, különösen a szaglása 
kiváló. Azzal a fantasztikus tulajdonsággal rendelkezik, hogy 
csalhatatlanul nyomára bukkan a medve téli alvóhelyének, 
ezzel a vadásznak felbecsülhetetlen szolgálatot tesz. Rendkívül 
harcias kutya, más ebet ritkán tűr meg maga mellett. 
Csodálatos őrző-védő tulajdonságokkal rendelkezik: bátor, 
vakmerő, gyors, energikus, idegenekkel szemben támadó. 
Kicsit önálló, már-már makacs, de megfelelő bánásmóddal 
könnyen kezelhető, engedelmes kutya. Mostanában kezd 
divatossá válni az egész világon mint megbízható kísérő és 
társ. Feje elkeskenyedő. Füle kicsi, feláll. Farkát hátára 
kunkorítja.. Szőrzete rövid. Színe fekete alapon fehér foltos, de 
lehet barnásfekete is. Marmagassága 48-60 cm, testtömege 
20-22 kg. 


Basenji. Hasonlít az őskutyára. Arról nevezetes, hogy nem tud 
ugatni. Ha nagyon felmérgesítik, akkor  morgás- vagy 
vinnyogásszerűhangot ad. A múlt század végén, a Kongó vidéki 
bantu törzseknél fedezték fel. Eredetileg senzinek, később 
kongói terriernek hívták, s csak 1939-ben kapta a basenji 
nevet. Egyes kinológusok szerint a dingótól és a sakáltól — 
származását tekintve — csupán a hátára kunkorodó farka 
különbözteti meg. Eredetéről semmit sem tudunk. Az biztos, 
hogy a primitív afrikai törzsek a mai értelemben nem 
tudatosan tenyésztették, egyszerűen megtűrték maguk mellett. 
Szűkös életviszonyaikat tekintve elképzelhető, hogy csakis a 
kis termetű egyedeket szaporították tovább, mivel nem volt 
mindegy, mennyit evett a senzi. Kissé akaratos, nehezen 
engedelmeskedő, meglehetősen önfejű kutya. Szőrzete rövid. 
Színe  vörösessárga, sárgásbarna, szürkésfekete fehér 
foltokkal. Marmagassága 40-42 cm, testtömege 9-11 kg. 

Kelpie. Ausztráliában tenyésztették ki valamikor az 1870-és- 
évek táján, a rövid szőrű skót juhászkutya felhasználásával. 
Híres-nevezetes pásztorkutya, mégpedig az egyetlen olyan 
fajta, amely napjainkban is tömegesen őrzi, tereli a 
birkanyájakat. Egy régebbi statisztika szerint az 1960-as évek 
végén még 80 000 kelpie , kereste meg kenyerét" Ausztráliában 
nyájőrzéssel. Gazdái, tenyésztői szerint egyetlen ilyen kutya 
hat ember munkáját helyettesíti! Különös módon ez a 
nagyszerű fajta Európában nem nagyon terjedt el. Viszonylag 
kis testű, nem túl szép megjelenésű eb. Szőrzete rövid, sűrű. 
Színe fekete, szürkésfekete, szürkésvörös, csokoládébarna, 
kékesszürke. Feje elhegyesedő, füle felálló. Farka lelóg, végét 
kissé visszahajlítja. Marmagassága 44-50 cm, testtömege 9-14 
kg. 


Flandriai — pásztorkutya.  Francia-belga eredetű fajta; 
valószínűleg a beauce-i juhászkutya és valamelyik francia 
drótszőrű vadászkutya keresztezéséből származik. Feladata a 
juhnyájak őrzése volt; azt írják, óraműpontossággal, önállóan, 
rendkívül megbízhatóan végezte dolgát. Az első világháború 
alatt mint  szanitéckutya tevékenykedett: felkutatta a 
frontvonalban a sebesült katonákat. A heves harcok persze a 
kutyákat sem kímélték, , kötelességteljesítés közben? szinte az 
egész állomány elpusztult, de szerencsére 1923-ban néhány 
lelkes tenyésztő  öszszefogott megmentésük érdekében. 
Létszámuk stabilizálódott, s nemsokára elterjedtek szinte az 
egész világon. Manapság elsősorban a íÍrancia rendőrség 
használja a flandriai pásztorkutyát, de kiváló házőrző és 
, személyi testőr" is. Hazánkban is található néhány példány. 
Hasonlít az óriásschnauzerre. Fülét csonkolják, farkát rövidre 
vágják. Szőrzete hosszú, trimmelik. Színe szürkésfekete vagy 
csíkos. Marmagassága 68-72 cm, testtömege 35-40 kg. 

Holland bárkakutya. (Keeshond). Feltűnően hasonlít a német 
wolfspiccre, olyannyira, hogy sokan megkérdőjelezik mint 
önálló fajtát. Ugyanakkor a holland kutyatenyésztők nem 
tagadják, hogy a  keeshondot Németországból bekerült 
spiccekből tenyésztették ki, de szerintük a két fajta egyáltalán 
nem azonos. Így vagy úgy, a holland bárkakutya már régóta 
rendkívül népszerű hazájában. Megtanulta, hogyan kell 
összekuporodnia gazdája bárkáján, hogy ne legyen útban. 
Ezért manapság akár lakásban, akár kertben tartják, egészen 
kis hellyel beéri. Érdekes módon munkakutyának sohasem 
alkalmazták; nem terelt nyájat, nem őrzött házat. Egyszerűen 
mindig az ember barátja volt, és az napjainkban is. Intelligens, 
engedelmes, hűséges, megvesztegethetetlen, gyermekszerető 
eb. A spiccek családjába tartozik: felálló füle, hátára 
kunkorodó farka és szőrzete mind, mind erre utal. 
Legszembeötlőbb külső jegye a ,szemüveg" — egy, a szemek 
sarkából a fül irányába futó sötétebb vonal, amelynek belső 
köre világosabb a pofa színénél. Szőrzete különösen megkapó 
és szép; a fejen, a fülön és a végtagok elülső részén rövid, a 
test egyéb felületén hosszú. Színe ezüstszürke. Marmagassága 
44-48 cm, testtömege 25-30 kg. 


Soft-coated wheaten terrier. Egyes kinológusok szerint a 
fajta őse a már régen kihalt fekete-sárga színű angol terrier. 
Mások azt tartják, hogy az ír terrierből és a kerry blue 
terrierből tenyésztették ki. Írországban honos, évszázadok óta 
ismerik azon a tájon. Szokatlanul érdekes szőrzete, megnyerő 
külleme miatt Európa egyes országaiban is kezd elterjedni. 
Valamikor sokoldalú munkakutya volt: nyájőrzésre, terelésre, 
sőt rágcsálóirtásra is használták. Ma már hazájában is a ritka 
fajták közé tartozik, és csak kedvtelésből tartják. Szeret 
játszani, hancúrozni, egyébként nyugodt, engedelmes, de mint 
minden terriernek, neki is vérében van a küzdelem. Szőrzete 
hosszú, bőséges és lágy, hullámos vagy göndör. Színe 
búzasárga, az arcorri részen és a fülén sötétebb árnyalatú. 
Marmagassága 30-35 cm, testtömege 14-16 kg. 

Staffordshire bullterrier. Az 1800-as években fantasztikus 
népszerűségnek örvendtek Angliában a ,bikaheccek?" és a 
kutyaviadalok. Az előbbiben a mai bulldogok ősei támadtak a 
felingerelt bikákra, az utóbbiban a kutyák harcoltak 
egymással — fajtára való tekintet nélkül — az arénában. 
1835-ben betiltották a bikahecceket; a sportág szerelmeseinek 
figyelme ekkor a kutyaviadalok felé fordult. Ennek köszönhető, 
hogy az angol bányászok kialakították a küzdő kutyák 
sztárját, a staffordshire bullterriert. Mivel a cél az volt, hogy az 
,új" eb fürge, erős, kitartó és főleg gyors helyzetfelismerő 
legyen, ezért kitenyésztése során elsősorban az angol bulldogot 
és a sima szőrű foxterriert használták fel. Munkájukat siker 
koronázta, — a létrehozott fajta kitűnő adottságokkal 
rendelkezik: nagyfokú támadókedve, hihetetlen 
robbanékonysága különösen alkalmassá teszi a küzdelemre. 
Ideális módon egyesíti magában a bulldog erejét és 
makacsságát, a foxterrier rámenősségét és gyorsaságát. Füle 
lelőg, farka csánkjáig ér. Szőrzete rövid, sűrű. Színe 
tigriscsíkos, sárgásvörös, fekete, fehér. Marmagassága 35-40 
em, testtömege 13-17 kg. 


Boston terrier. Mivel a fajta kialakítói harcias ebet szerettek 
volna létrehozni, az angol bulldogot a  bullterrierrel 
keresztezték. Tervük azonban nem sikerült, a Boston terrier — 
minden próbálkozás ellenére — békés, játékos, vidám 
természetű eb lett! Mindez az egyesült államokbeli Bostonban 
történt az 1870-és évek derekán. Önálló fajtaként csupán 
1938-ban ismerték el — hosszas huzavona után. Ettől kezdve 
azonban gyors ,karriert" futott be, divatos kutya lett egész 
Amerikában, sőt hamarosan más országokban is. Hazánkban 
nem tenyésztik. Feje gömbölyű, hasonlít kissé a francia 
bulldogra. Füle feláll, farkát csonkolják. Szőrzete rövid, sűrű. 
Színe tigriscsíkos, fehér jegyekkel a fején, a szügyén és az 
ujjain. Marmagassága 38-43 cm, testtömege 7-12 kg. 

XVI. tábla 


Ír vízispániel. Melyik spániel nem igazi spániel? Nos, az ír 
vízispániel! De kezdjük az elején... I. e. 4000-ből származó 
perzsa kéziratokban már találhatunk utalást bizonyos 
vízikutyákra. I. sz. 17-ben ugyancsak emlegetnek egyes 
forrásmunkák ilyen ebeket, sőt vízispánieleket is. A következő 
évszázadok azonban egyszerűen  ,hiányoznak" a fajta 
történetéből, s csupán annyit tudunk, hogy az ír vízispániel a 
századfordulón érte el népszerűségének csúcsát. Azóta 
létszáma folyamatosan csökken, és ma már bizony kifejezetten 
ritka kutyának számít. Felépítésre, külső megjelenésre 
lényegesen különbözik a többi spánieltől. Sokkal nagyobb, 
mint ,rokonai", feltűnően sűrű, göndör gyűrűcskékből álló 
bundát visel, és az egyetlen spániel, amelynek nem csonkolják 
a farkát. Mindez természetesen nem jelenti azt, hogy kevésbé 
jó vadászkutya lenne társainál. Sőt elismerten az egyik 
legnagyszerűbb vízimadárvadász, de kedvencként is bevált. 
Elsősorban kertes házakban tartják előszeretettel. 
Tulajdonosai  áradoznak róla: dicsérik  igénytelenségét, 
alkalmazkodóképességét, tanulékonyságát, kedves, szelíd 
természetét. Gesztenyebarna vagy májbarna színváltozatban 
fordul elő. Marmagassága 51-59 cm, testtömege 22-30 kg. 


Olasz griffon.  (Spinone). Itália legismertebb, legjobb 
vadászkutyája. Szívós, fáradhatatlan, bátor, kiegyensúlyozott 
természetű, türelmes, engedelmes eb. Azt mondják róla, hogy 
mindenféle terepen és a legkülönbözőbb időjárási viszonyok 
között is egyformán megbízhatóán , dolgozik". Különösen sűrű 
erdőben, mocsaras területeken van igazán elemében. Remekül 
úszik, szenvedélyesen apportíroz, szimata egészen kiváló. Az 
olaszok — szerint — egy —— Piemont környéki drótszőrű 
vadászkutyából alakult ki, s később Franciaországba kerülve 
belőle tenyésztették ki a francia griffont. A franciáknak erről 
persze más a véleményük. Szőrzete hosszú, dús, kissé 
drótszerű. Füle lelóg, farkát kurtítják. Színe fehér vagy fehér 
alapon gesztenyeszínű foltos. Marmagassága 58-70 cm, 
testtömege 28-32 kg. 

Border terrier. Skócia és Anglia határvidékén tenyésztették 
ki ezt az eredeti megjelenésű ebet. Akkoriban a rókák ellen 
alkalmazták kiváló eredménnyel, s csak azt a kutyát 
szaporították tovább, amelyik a munkában bevált, a 
küllemével nem sokat törődtek. A divat ugyan ezt a fajtát is 
, felkapta", de a border terrier ellenállt minden tenyésztői 
agyafúrtságnak és próbálkozásnak — bátor és csúnya 
maradt! Róka elleni küzdelemre ma is alkalmazzák; ezen a 
területen felveszi a versenyt bármelyik kotorékebbel. Nagyon 
értelmes, szeretetre méltó, szót fogadó társ. Tökéletesen 
alkalmazkodik a gazdájához, a családhoz, idegenekkel 
szemben azonban bizalmatlan. Nem verekedős kutya, de ha 
nem tud kitérni a harc elöl, akkor veszedelmes ellenfél. 
Igénytelen, szívós állat. Ritka fajta, nálunk sem tenyésztik. 
Szőrzete drótszerű, sűrű; a fején bajuszt és szakállt alkot. 
Szeme kicsi, sötétbarna. Füle előrebicsaklik, farka csánkjáig 
ér. Színe vörös, sárgásvörös, kékesvörös, szürkésvörös. 
Marmagassága 25 cm, testtömege 6-7 kg. 


Manchester terrier. Eredetéről nem sokat tudunk; csak 
feltételezésekre szorítkozhatunk. Valószínűleg a sima szőrű 
foxterrier és a rövid szőrű whippet keresztezése révén 
alakították ki az angliai Manchester városában, de minden 
bizonnyal egyéb fajtákat is felhasználtak. Tenyésztői olyan 
kutyát  ,álmodtak meg", amely  patkányfogásra és 
nyúlvadászatra egyaránt alkalmas. Tervük azonban csak 
félig sikerült: ,teremtményük" kiváló patkányfogó lett! Ma 
már nem űzi eredeti foglalkozását, sorsa ,megpecsételődött" : 
mint annyi más munkakutya, a Manchester terrier is 
,kedvenccé? vált. Sokan kifejezetten csúnyának, mások 
viszont szép külleműnek tartják. Egy azonban biztos: 
kedves, játékos, vidám, rendkívül tanulékony, ragaszkodó, s 
csak alig-alig ugatós kutya. Tartás tekintetében igénytelen. 
Rövid szőrzete különösebb ápolást, gondozást nem igényel. 
Füle előrebicsaklik, mint a terriereké általában. Farkát a 
hátvonalában tartja. Színe fekete rajzos, a dobermanra 
emlékeztet. Marmagassága 30-40 cm, testtömege 4-8 kg. 

XIX. tábla 


Sealyham terrier. Angol vidravadász kutya. Megszületésének 
története a következő: az 1860 és az 1890-és évek között élt a 
walesi Sealyham városában egy bizonyos Edwards kapitány, 
aki szenvedélyes vidravadász hírében állt. Különböző kopókat 
tartott, ám sikeres vadászathoz terrierekre is szüksége volt. A 
helybeli terrierek nem feleltek meg céljainak, ezért 


kitenyésztett egy viszonylag kis termetű, de bátor, szívós, fürge 
kutyát, amely lépést tudott tartani a kopókkal, befért minden Ha ; 
kotorékba, és bátran szembeszállt nála sokszorta nagyobb d ell ; Ű é kv 


ellenfelekkel is. Ez a kutya volt a Sealyham terrier. Ma már (áz 
persze ez a fajta sem űzi eredeti , foglalkozását", szobakutya A ? HA BE 
lett belőle is. Miután minden helyzethez és feladathoz kiválóan § ! Áh HA h 4, ) ! ME 
alkalmazkodik - ezt a ,sorscsapást" is kibírta valahogy! A jé 9 t tb 
Gazdájának sok örömet szerez ragaszkodásával, kedves, vidám VA A. 
természetével. Szőrzetét évente legalább kétszer trimmelni kell. 

Fején szakállt és szemöldököt alakítanak ki, a koponyáján és a 

fülén a szőrt rövidre vágják, teste alsó részén viszont szinte a 

földet söpri. Füle lelóg, farkát kurtítják. Színe leggyakrabban 

fehér vagy citromsárga, a fején és a fülén barna, illetve 

bronzszínű jegyek lehetnek. Marmagassága 30 cm, testtömege 

7-9 kg. 


Dandie dinmont terrier. Tulajdonképpen tiszteletre méltó az 
az elszántság, amellyel az angol kutyatenyésztők olyan sokféle 
kutyafajtát alakítottak ki. Egyebek között a dandie dinmont 
terriert, ezt az érdekes megjelenésű, derék kis vadászkutyát, 
amelynek tetszetős külleme jó természettel párosul. 
Intelligens, hűséges eb, s annak ellenére, hogy ,igazi" terrier, 
viszonylag békés, könnyen kezelhető, nem túl ugatós állat. Bár 
eléggé kis termetű, feje kifejezetten nagy. Füle lecsüng, farkát 
felfelé tartja. Szőrzete kb. 5 cm hosszú; sajátos módon durva 
és lágy szálak keverednek bundájában, s ez különösen 
érdekessé teszi egész megjelenését. Gondos ápolást kíván. 
Színe szürkésfekete vagy mustársárga. Marmagassága 20-25 
em, testtömege 7-9 kg. 

West highland white terrier. Eredetileg a cairn terrier (lásd 
XXV. tábla) egyik változata volt — ugyanolyan rövid 
végtagokkal, durva szőrzettel, vidáman csapkodó farokkal, 
foxterrierszerű fejjel. Csupán a színükben volt eltérés. A fajta 
története egyébként állítólag ügy kezdődött, hogy János király 
(1199-1216) hat fehér kis , földtúró kutyát" küldött ajándékba 
a francia királynak. Ezek lehettek a west highland white terrier 
ősei. Később ezt a ,dicső származást" úgy tűnik elfelejtették, 
mert a múlt század második felében a tenyésztők kifejezetten 
szégyellték, ha olykor fehér színű kölyök született a 
cairnalomban. Szerencsére akadt egy ,különc", aki — 
miközben a többiek szorgalmasan elpusztították a fehér 
egyedeket — éppen az ellenkezőjét cselekedte: a nem fehér 
színű példányokat selejtezte ki a tenyészetéből. Így alakult ki a 
fajta modem változata, amely azután hamarosan a 
kutyakiállítások egyik legkedveltebb sztárja lett. Jogosan: 
ugyanis kis termetéhez képest szilárd szervezetű, bátor, 
keménykötésű, fürge, értelmes kutya. Makulátlan hófehér 
szőrzetét persze rendszeresen ápolni, gondozni kell. Füle kicsi, 
feláll. Farkát felfelé tartja, nem csonkolják. Marmagassága 28 
em, testtömege 7-10 kg. 


Kis oroszlánkutya. (Petit chien lion). Sok kutyafajta viseli az 
oroszlán jelzőt, mégpedig-furcsa módon főképpen az apró 
termetű ebecskék, amelyek természetesen nem testi erejük, 
méreteik, hanem , oroszlánszerű" megjelenésük — sörényük, 
bojtos farkuk — miatt kapták ezt a hangzatos elnevezést. 
Ilyenek : a pekingi palotakutya, a Ihass apso, valamint a 
bichon család egyes tagjai — a máltai selyemkutya, a manila 
és a havannai pincs. Az ,igazi" törpe oroszlánkutya francia 
fajta; apró termetű, vidám, eleven, kissé az uszkárhoz hasonló 
fazonra nyírják, farka pedig bojtban végződik, ettől lesz 
megjelenése , oroszlános". Füle lelóg, farkát hátára kunkorítja. 
Minden kutyaszínben előfordul; a fehér, a fekete és a 
citromsárga színű példányok a legkeresettebbek. Ideális 
kedvenc, a világ számos országában tenyésztik. Marmagassága 
20-35 cm, testtömege 2-4 kg. 

XX. tábla 


Schipperke. Réges-régi fajta, egyesek szerint már az 1500-as 
évek derekán létezett. Feltételezhető, hogy őse valamilyen 
spiccszerű kutya vagy a már kipusztult belga pásztorkutya 
kisebb termetű változata volt. A XVI. század vége felé Belgium 
St. Gery területén a kézművesek és a vargák egyes 
vasárnapokon felvonultak fekete színű, farkatlan ebeikkel, 
amelyek mesterien megmunkált, ékes nyakörvet viseltek. 
Lehetséges, hogy ezek a kutyák a schipperke elődei voltak. 
Hazájában elsősorban a halászok tartották mindenes ebként, 
szinte hozzátartozott a hajókhoz. A belgák nagyon szerették ezt 
a fajtát, erre utal sokféle becenevük: kis hajós, kis kapitány, kis 
fekete ördög stb. Az első brüsszeli kutyakiállításon, 1880-ban a 
schipperke már elismert fajtaként szerepelt, méghozzá óriási 
sikerrel. Hamarosan átkerült Angliába, valamint az Egyesült 
Államokba, ahol folytatta diadalútját. Ma már sok országban 
tenyésztik és kedvelik. Bátor, éber, intelligens, élénk, hűséges, 
ragaszkodó kis kutya. Füle feláll, farkát egészen rövidre 
csonkolják. Szőrzete drótszerű, hosszú, nyakán jellegzetes 
gallért alkot. Színe fekete. Marmagassága 26-35 cm, testtömege 
3-9 kg. 


Eurázsiai kutya. A Nobel-díjas, tudós, etológus, Konrad Lorenz 
irányításával - a csau-csau és a wolfspicc keresztezése révén — 
a német tenyésztők teremtették újjá ezt az ősrégi, kihalt fajtát. 
Mintegy húszéves munkájuk eredményeként 1973-ban a 
Brüsszelben székelő Nemzetközi Kinológiai Szövetség (FCI) 
elismerte az eurázsiai kutyát mint önálló fajtát. Bár azóta 
néhány országba eljutott, a tenyésztők szilárd elhatározása 
továbbra is a szelektálás, nem pedig a mindenáron történő 
szaporítás; szeretnék még jobban egységesíteni a fajtát. Úgy 
tetszik, teljes sikerrel! Hasonlít a csau-csauhoz, de annál 
karcsúbb testű, elkeskenyedő fejű. Füle kicsi, feláll. Farkát 
hátára kunkorítja. Szőrzete hosszú, dús; a fejen, a fülön és a 
végtagok elülső részén rövid. Értelmes, önálló, higgadt, 
kiegyensúlyozott természetű eb. Színe vörös vagy fekete, esetleg 
kékesszürke. Marmagassága 52-60 cm, testtömege 20-32 kg. 


44 


XXI. tábla 

Sheltie. Az  Észak-Skóciához tartozó Shetland szigetről 
származik. Az ottani zord, rideg éghajlat nagy hatással volt a 
helyi állatvilágra. A törpe juh, a shetlandi póniló részint a 
környezet, részint az ember tudatos beavatkozása révén jött 
létre. A sheltie-vel is ez történt. Ez a kutya lényegében a skót 
juhászkutya kicsinyített mása. Kezdetben a  spiccre 
hasonlított, és csak a collie-val való többszöri keresztezés után 
alakult ki mai formája. Valamikor terelésre is használták a 
sheltie-t, de napjainkban már kizárólag kedvencként tartják. 
Világszerte szeretik dekoratív megjelenése, kis termete és 
kellemes természete miatt. Különleges küllemét pazar, hosszú 
szőrzetének köszönheti, de ez az ,ékes ruházat" állandó, 
gondos ápolást igényel. Értelmes, éber, nagyon hűséges, 
büszke és öntudatos, de szófogadó. Mindig kész a 
hancúrozásra, — idegenekkel — szemben azonban kissé 
bizalmatlan. Minden jó tulajdonsága ellenére nálunk nem 
tudott igazán meghonosodni, pedig megérdemelné. Feje 
keskeny, elegáns. Füle félig feláll, csúcsa előrebicsaklik. Farka 
lelógó. Színe trikolór (fekete-fehér-vörös), gold sable (vörös- 
fehér), blue merle (kékesszürke alapon feketés vagy vöröses 
spriccelt, fehér jegyekkel) Marmagassága 33-38 cm, 
testtömege 6-7 kg. 


Whippet. Anglia északi részén élő bányászok tenyésztették ki 
több száz évvel ezelőtt az angol agár, a sima szőrű foxterrier és 
a kis olasz agár felhasználásával ezt az ügyes, gyors, kis 
termetű, miniatűr , angol agarat". Bár eredetileg 
versenycélokra alakították ki a whippetet, ma már egyre 
többen tartják elegáns, szép külleme miatt kedvtelésből is. 
Angliában manapság is rendeznek fogadásokkal egybekötött 
whippetfutamokat. Nem is gondolná az ember, hogy ez az apró 
eb 60 km/óra sebességgel is képes futni! Az időjárással 
szemben ellenálló, nem agresszív és nem ugatós kutya. 
Kecses, nyúlánk, hihetetlenül izmos. Mozgása könnyed, élénk. 
Rövid és drótszőrű változatban tenyésztik. — Minden 
kutyaszínben előfordul, színkeverékekben is. Marmagassága 
44-47 cm, testtömege 5-12 kg. 

Welsh corgi, pembroke. A , corgi" ősi kelta nyelven kutyát jelent. 
Kétféle típusa van: a pembroke és a cardigan. Egymástól csupán 
színezetükben különböznek, továbbá abban, hogy a pembroke 
farkát kölyökkorban rövidre csonkolják (gyakran farok nélkül jön 
a világra)j). A pembroke a kedveltebb változat, olyannyira, hogy 
szinte teljesen kiszorította a ,kutyapiacról? a cardigan corgit. 
Valamikor — rövid lábai ellenére — kitűnő pásztorkutyaként 
tevékenykedett, illetve falusi porták éber és bátor őrzője volt. 
Napjainkra — engedelmességéről híres, könnyen nevelhető 
szobakutya lett belőle. Azt tartják, hogy kitenyésztésénél 
felhasználták a tacskót, valamint a spiccet, de az sem kizárt, 
hogy más fajtákat is. Kis termetű, erőteljes felépítésű eb. 
Rókaszerű feje, felálló, hegyes füle spicc , beütésre?" vall. Szőrzete 
rövid, sűrű, testhez simuló. Színe sárgásvörös, fehér jegyekkel. 
Marmagassága 25-30 cm, testtömege 8-11 kg. 


Mopsz. Angolul ,pug"-nak nevezik, ami egyesek szerint a latin 
pugnus - ököl szóból ered, és arra utal, hogy a kutya arcorri 
része ökölbe zárt kézre emlékeztet. Sokkal valószínűbb feltevés, 
hogy óangolul a ,pug" általában kedvencet jelent, különösképpen 
kedvenc majmot, s ezt a kifejezést kedveskedő értelemben 
használták. A fajta eredete eléggé homályos. Általános vélemény, 
hogy Hollandiából származik, de eredetileg Kínából került oda, s 
a pekingi palotakutya rövid szőrű változata. Mindenesetre 
Angliába a XIX. században jutott el, és hihetetlen gyorsasággal 
közkedveltté vált, annak ellenére, hogy kissé ,Zzajos?" kutya. A 
,hozzá nem értők" szerint röfög, horkant, hörög, szuszog, 
prüszköl. Rajongói viszont azt állítják, hogy érdekes kis 
,hortyogása" nem más, mint kommunikálás a gazdájával. Nagy 
szemű, barátságos tekintetű, értelmes eb. Füle kicsi, lecsüngő. 
Farkát hátára  kunkorítja. Rövid szőrzete sárgásbarna, 
ezüstszürke, arcorri részen sötét maszkkal. Marmagassága 25-28 
cm, testtömege 6-8 kg. 

Si-cu. Az egyik híres ,oroszlánkutya?" a sok közül. No persze 
nem csekély fantáziára van szükség ahhoz, hogy ezt a parányi 
ölebet oroszlánnak nézze valaki! Az elfogult kutyatulajdonosok 
számára azonban semmi sem lehetetlen. A magyarázat végül is 
egyszerű: ,si-cu?" kínai nyelven oroszlánkutyát jelent, s ha 
szemügyre vesszük ezt az apró termetű kutyácskát, azonnal 
kiderül, hogy van némi köze — ha nem is az állatok 
királyához, de Kínához! Gömbölyű fejét dús szőrzet bontja, 
tekintélyes pofaszakállal és szakállal rendelkezik — hasonlít 
kissé a pekingi palotakutyához. Őshazája Tibet; feltehetőleg 
évszázadok óta él azon a tájon. Kínából a XIX. században 
került át Európába, ahol pazar küllemével és szőrzetével, 
érdekes, — eredeti megjelenésével, kedves egyéniségével 
rövidesen meghódította a kutyabarátokat. Élénk, éber, vidám 
természetű kutya. Szőrzete hosszú, selymes. Színe változatos, 
valamennyi kutyaszínben és színárnyalatban tenyésztik. 
Marmagassága 28 cm, testtömege 5-8 kg. 


Japán spániel. Valószínűleg a pekingi  palotakutya 
leszármazottja, de legalábbis közös őstől erednek. Egyes 
források szerint i. sz. 732-ben egy koreai misszionárius 
különleges kis kutyát küldött ajándékba a japán császárnak, s 
ezzel vetette meg a fajta alapjait. Mások viszont azt tartják, 
hogy buddhista szerzetesek és tanítók vitték be ezeket az 
ebeket Japánba, körülbelül a Zen-buddhizmus megjelenésével 
egy időben, vagyis i. sz. 520 körül. Annyi bizonyos: a csint 
valamikor régen kizárólag a japán uralkodócsalád és a 
főnemesség otthonaiban tartották és tenyésztették. Angliában 
1880-ban jelentek meg a fajta első képviselői, de egy angol 
szakkönyv már 1863-ban ilyen meglepő megállapítást tett 
róluk: , Ezeket az ölebeket nagy becsben tartják, bár inkább 
furcsák, mint szépek. Kialakításukban valószínűleg szerepe 
volt a szakénak (híres japán rizspálinka) is; ennek köszönhetik 
törpe termetüket." Szőrzete hosszú, selymes. Színe fehér 
alapon fekete vagy vörösessárga foltos. Az arcorri rész mindig 
fehér. Feje gömbölyű. 

Marmagassága 18—28 cm testtömege 2-4 kg. 

Cairn terrier. Azon ritka fajták egyike, amely mind a mai 
napig megőrizte vadászkutya jellegét. Valaha a Skócia 
közelében fekvő néhány szigeten élt, ott, ahol a skye 
terriereket már régóta tenyésztették. Érthető tehát, hogy 
akkoriban a két fajta egyedei gyakran ,összekeveredtek", s 
ezeket a keverékeket rövid szőrű skye terriereknek hívták. 
Nevüket később cairn terrierre változtatták, mivel ezek a 
kutyák a Skóciában mindenfelé megtalálható kelta sírhalmok 
(cairnek) mélyén meghúzódó rókával vagy vadmacskával ádáz 
dühvel bántak el. Legalábbis így szól a fáma a cairn terrierek 
létrejöttéről. Az akkori tenyésztőknek persze kisebb gondja is 
nagyobb volt annál, mint hogy megörökítsék a fajta történetét. 
Ok mindössze a rókákat és a vadmacskákat próbálták a cairn 
terrierek segítségével jószágaiktól távol tartani. A legtöbb 
terrierrel ellentétben a cairn egyáltalán nem agresszív, és nem 
bonyolódik feleslegesen semmiféle verekedésbe. Nagyon szereti 
a gyerekeket, ami ugyancsak nem éppen terriertulajdonság. 
Így nem csoda, hogy sok országban egyre népszerűbb. Nálunk 
nem tenyésztik. Apró termetű eb. Feje hasonlít a rókáéhoz, 
füle feláll. Szőrzete drótszerű, kemény. Színe szürkésvörös, 
vörös, " homoksárga, — majdnem fekete, szürkésfekete. 
Marmagassága 30 cm, testtömege 6,3 kg. 


Cavalier King Charles spániel. Köztudomású, hogy az 
angolok nagyon szeretik az állatokat. Ezt bizonyítja — egyebek 
között az is —, hogy számos különleges és érdekes kutyafajtát 
tenyésztettek ki. Ezek közül az egyik legkedvesebb, 
legsikerültebb kis eb a cavalier King Charles spániel. Nem 
azonos a King Charles spániellel, amelynek arcorri része 
rövidebb, és az alsó metszőfogai előbbre állnak a felsőknél. 
Szép küllemű, különleges fejformájú, intelligens kutya. 
Mozgékony, temperamentumos, de sohasem hangos. Színe 
fehér alapon vörös foltos vagy fehér alapon fekete és vörös- 
barna foltos, de lehet egyszínű vörös is. Marmagassága 28-34 
em, testtömege 4,5-8,5 kg. 

Fáraókutya. Neve egyértelmű utalás egyiptomi eredetére. Ezek 
után talán már mondani sem kell, hogy ősi fajta. Előkelő 
származásának bizonyítéka az az óegyiptomi, feketére festett 
arany, alabástrom és ezüst díszítésű gyönyörű faszobrocska, 
amely Tutanhamon fáraót ábrázolja átváltozásai során, 
Anubisz kutya alakjában. Tutanhamon fáraó kilencéves 
korában került Egyiptom trónjára, és tizennyolc éves korában 
halt meg. Mégis világhírűvé vált, elsősorban azzal a ténnyel, 
hogy 3265 esztendő elteltével napvilágra kerültek földi 
maradványai és páratlan értékű kincsei, melyek között ott volt 
az imént emutett szobor, amely megdöbbentően hasonlít a mai 
fáraókutyára. Ez a feltűnő megjelenésű, nyúlánk, karcsú, szép 
állat az agarak ősi típusát képviseli. Kitűnő ugró és futó. Arról 
is nevezetes, hogy ha elfárad, orrtükre és füle kipirul! 
Értelmes, barátságos, játékos eb. Nagyon szeret vadászni, a 
vérében van a kiszemelt préda üldözése. Szőrzete rövid, színe 
sárgásvörös, vörös vagy fehér, egyenlőtlenül elosztott foltokkal. 
Marmagassága 57-70 cm, testtömege 28-30 kg. 


Amerikai cocker spániel. A spánielfélék nagy múltú híres 
vadászkutyák. Egyik jeles képviselőjük az amerikai cocker 
spániel, amelyet az angol cocker spánielből alakítottak ki. A 
spánielek közül a legkisebb termetű, és tegyük hozzá: a 
legérdekesebb megjelenésű változat. Az amerikai vadászok 
egyenesen lelkesednek érte; különösen nagyszerű vízi 
munkáját dicsérik. Kétféle változatban tenyésztik: a 
súlyosabbal vadásznak, a könnyebb típust kedvencként 
tartják. Rendkívül jó természete, kiváló 
alkalmazkodóképessége, vidám, játékos természete miatt az 
egész világon egyre népszerűbb. Hazánkban is tenyésztik. 
Értelmes, ragaszkodó, szófogadó, ráadásul szép megjelenésű 
kutya. Hosszú, elegáns szőrzetét és fülét rendszeresen, 
gondosan ápolni kell. Farkát hátvonalával egy vonalban tartja. 
Színe fekete, barna vagy kétszínű (fekete és cserbarna), illetve 
háromszínű (fekete-fehér-cserbarna). Marmagassága 35,5-38 
em, testtömege 10-14 kg. 

Brüsszeli griffon. Kis termetű belga fajta. Fölöttébb hasonlít a 
majompincsre. (Lásd XXIX. tábla.) Sokan a brüsszeli griffon 
leszármazottjának tekintik, de az a valószínűbb, hogy mindkét 
fajta egy ismeretlen közös őstől származik. A brüsszeli griffon a 
természet piciny csodája. Apró eb, ám a nagyok karakterével 
rendelkezik! Aktív, ügyes mozgású. Megtalálható benne a törpe 
kutyák valamennyi jó tulajdonsága. — Kedélye vidám, 
ragaszkodó. Élénksége intelligenciával párosul. Eredetileg 
patkányfogóként is használták, ma már kizárólag kedvtelésből 
tartják. Ideális kedvenc, játékos természetével sok örömet 
szerez gazdájának. Kitűnő jelzőeb, minden zajra rendkívül 
élénken, azonnal reagál. Kis méretei és rokonszenves 
tulajdonságai alapján egyre jobban divatba jön az egész 
világon. A fajta szerelmesei lelkesednek kutyájukért, de 
vannak, akik visszataszítónak találják. Feje gömbölyű, fülét 
csonkolják. Szeme nagy, kidülledő, barátságos tekintetű. 
Farkát rövidre kurtítják. Szőrzete félhosszú, borzas, különösen 
érdekessé teszi a fejét. Színe rozsdavörös. Marmagassága 24- 
28 cm, testtömege 3-5 kg. 


Bichon frise. Francia-belga eredetű fajta. A bichon jelzőt 
általában a kis termetű, többnyire fehér színű, hosszú szőrű 
kutyák elnevezésére használják. Ilyen a bichon fírise, a máltai 
selyemszőrű kutya és a havannai bichon. Mindhárom fajta 
meglehetősen hasonlít egymásra, csak a gyakorlott szem tud 
különbséget tenni közöttük. Származásáról nem sokat tud a 
kinológiai szakirodalom. Lehetséges, hogy valamennyien 
egyetlen közös őstől erednek, de az is elképzelhető, hogy 
egymástól függetlenül alakultak ki. A bichon frise kifejezetten 
luxuseb. Élénk temperamentumú, vidám, kedves, értelmes 
kutyácska. Okosságáról lelkes tulajdonosai dicshimnuszokat 
zengedeznek. Szőrzete finom, selymes, dugóhúzószerűen 
csavarodott, 7-10 cm hosszú, hófehér. Füle lelóg, farkát hátára 
hajlítja. Marmagassága maximum 30 cm, testtömege 3-5 kg. 

Papillon. — Régi francia kutyafajta. Lógó  fülű-változatát 
phalénenek nevezik. A ,papillon" egyébként magyarul pillangót 
jelent. Hogyan lesz egy kutyából pillangó? Nos úgy, hogy a 
papillon feje — a szemei között húzódó vékony fehér sávval, 
valamint felálló, nagy füleivel — valóban kiterjesztett szárnyú 
pillangóra emlékeztet. Származása — mint a legtöbb fajtáé — 
bizonytalan. Mindenesetre már a XVI. században ismerték. Kis 
termetű ebecske lévén, gazdájával a világ bármely tájára 
könnyen eljuthatott, s így szinte mindenütt elterjedhetett. Ez 
lehet a magyarázata annak a feltevésnek, hogy Dél-Amerikából 
származik, s hogy a csivavának is köze van kialakulásához. Ez 
persze nem valószínű, inkább a csivava köszönheti létezését a 
papillonnak. Érdekes megjelenésű luxuskutya. Értelmes, 
élénk, gazdájához nagyon ragaszkodó ebecske. Szőrzete 
hosszú; színe barnásvörös, fehér foltokkal; fehér alapon fekete 
foltos, illetve fekete-fehér-vörös. Marmagassága 25-28 cm, 
testtömege 1,5-4 kg. 


Kínai kopasz kutya. A világ minden táján előfordulnak 
meztelen, azaz szőrtelen kutyák. Van: abesszíniai, afrikai, 
török, antillai, mexikói és kínai meztelen eb. Régebben azt 
hitték ezekről a furcsa megjelenésű állatokról, hogy nem is 
fajtatiszta kutyák, hanem korcsok! Egészen pontosan még ma 
sem tudják, hogy miért kopaszok. Valószínűleg egyfajta 
alkalmazkodási jelenségről van szó, melynek előidézője a 
meleg, nedves éghajlat. Ezek a kutyák tudniillik általában a 
trópusi vagy féltrópusi tájakról származnak. Ami a kínai 
meztelen ebet illeti, eredeti hazájában, Kínában már régen 
kipusztult. A világ egyik legdrágább kutyája, az NSZK-ban 
például ötezer márkát is megadnak egy-egy ilyen kölyökért. 
Engedelmes, intelligens, de egy kissé szeszélyes. Mivel a 
hideget rosszul tűri, városi lakásba való luxuseb. Bőre 
csupasz, csupán a fején, a farkán és a mancsain található 
némi szőrzet. Színe minden , kutyaszín" lehet, egy színben vagy 
foltokkal tarkítva. Marmagassága 30 cm, testtömege 4 kg. 

Majompincs. A brüsszeli griffon leszármazottjának vagy 
elődjének tartják ezt a kedves, mulatságos ebecskét — de hogy 
melyikük élt előbb, azon mindmáig élénk vita folyik. A 
legvalószínűbb az, hogy mindkét kutya valamilyen ismeretlen 
őstől ered. Mindenesetre közeli rokonoknak tűnnek; a XVII. 
századi festményeken gyakran látni mindkét fajtára 
emlékeztető kis termetű ebeket. Miért hívják majompincsnek? 
Talán azért, mert az embernek a majomról annak mulatságos 
arckifejezése jut az eszébe, és az affenpincher valóban ilyen: 
komikus, ugyanakkor bájos megjelenésű kutya. Gyors, 
rendkívül élénk, ragaszkodó, engedelmes, értelmes, de kissé 
szeszélyes állat. Könnyen nevelhető, kis lakásban is jól 
tartható öleb. Feje gömbölyű, szeme sötét. Fülét hegyesre 
kupírozzák, farkát rövidre csonkolják. Járása tipegő. Szőrzete 
drótszerű, — durva, sűrű. Színe fekete, szürkésfekete, 
kékesszürke,  vörösessárga. Marmagassága 25-28 cm, 
testtömege 1,5-2 kg. 


Tibeti terrier. Elnevezése megtévesztő, tudniillik nem sok 
köze van a terrierekhez. Angliában például — sokak szerint 
jogosan! — a si-cuval és a lhasa apsóval sorolják egy 
csoportba. Hasonlít is a Ihasa apsóra, sőt még a mi pulinkra 
is! Minden jel arra vall, hogy ősrégi fajta, állítólag a tibeti 
szerzetesek tenyésztették ki sok-sok évszázaddal ezelőtt. 
Érdekes, hogy számos fajtával ellentétben, lényegében 
megmaradt eredeti, természetes egyszerűségében: lompos, 
nyíratlan, olyan, akár egy kis termetű falusi korcs. Élénk 
vérmérsékletű, értelmes, tanulékony, nagyon hűséges fajta. 
Kiváló házőrző, az idegeneket már messziről jelzi. Hosszú 
szőrzete kevés ápolást igényel. Színe fehér, fekete, szürke, 
arany, krém, illetve ezeknek keveréke. Teste négyzetbe 
rajzolható. — Füle lecsüng, farkát hátára  kunkorítja. 
Marmagassága 33-40 cm, testtömege 8-12 kg. 

